Fuglevik naturreservat

Fuglevik naturreservat er et lite reservat like nord for Rambergåsen naturreservat, midt på Jeløya i Moss kommune. Berggrunnen er av rombeporfyr øverst og sandstein nedenfor. I den nedre delen er vegetasjonen preget av en ask-snelleskog, som er en meget sjelden skogtype både i Norge og i Europa for øvrig. Skogtypen vokser på steder med rikelig grunnvann i bevegelse gjennom veldrenerte masser. I feltsjiktet finnes her rikelig med skavgras samt både storkonvall og kranskonvall. Lenger opp finnes også trollbær, mye blåveis og annet. På det flatere området øverst, er det tidligere gravet ut en dam, hvor det er etablert en artsrik vegetasjon. Her finnes flere tjønnaksarter, foruten hvit nøkkerose og kransalger. I dammen yngler også både storsalamander og småsalamander, begge rødlistede. Både vegetasjon og dyreliv i reservatet er fredet mot skade og ødeleggelse, og det er ikke tillatt å gjøre tiltak som kan endre naturmiljøet. Dessuten er bålbrenning forbudt. Referanser